Boererate.com: Vitamiengebrek aangespreek - Vitamien A
Die nasionale opname oor voeding in 2005 het bevind dat daar nog 'n groot vitamien A-gebrek in verskeie dele van die Suid-Afrikaanse samelewing is.
Met voldoende vitamien A kan sterftes as gevolg van masels met 50% verminder word en sterftes as gevolg van diaree met 40%.
Suid-Afrika se minister van gesondheid, Manto Tshabalala-Msimang, het hierdie maand 'n nuwe poging van stapel gestuur om die publiek bewus te maak van die belangrikheid van vitamien A. Die publiek word aangemoedig om kinders elke ses maande na klinieke te neem vir 'n dosis vitamien A. Dit moet gedoen word tot op die ouderdom van vyf jaar.
'n Gebrek aan vitamien A is die vernaamste oorsaak van blindheid by kinders. Dit veroorsaak ook nagblindheid en ander oogkwale. Lae vlakke van vitamine A word aan Alzheimer-siekte gekoppel. Daar is oor die algemeen 'n groter kans vir infeksie.
Vitamien A is een van die anti-oksidante wat vryeradikale in die liggaam onskadelik maak en jou gesondheid so beskerm. Dit beskerm die voering van die spysvertering-, urien- en asemhalingskanale teen infeksie.
Voedselsoorte wat belangrike bronne van vitamien A is sluit in eiergeel, groen en geel groente, suiwelprodukte, patats, olierige vis, patats, mango's en spinasie.
Swanger vroue moet 'n ekstra 350 mkg vitamien A per dag inneem.